આ નિર્ણયનો વિરોધ શરૂ થયો છે. આજે શુક્રવારે પાલિકાનાં કોંગ્રેસી કોર્પોરેટરો પ્રભાબેન વલસાડીયા, મેહુલ ટેલર, પ્રદેશ કોંગી મંત્રી ધર્મેશ માલી, રુક્સાનાબેન કાદરી વિગેરેની આગેવાની હેઠળ કમેલા રોડ નજીકના સ્થાનિક મુસ્લીમોનો મોરચો પાલિકા કચેરીએ આવ્યો હતો. પાલિકા કચેરીએ આવી ઢોરના ડબ્બા માટે પાલિકાનાં જુના કચરાના ડેપોવાળી જગ્યાનીપસંદગીનો વિરોધ કર્યો હતો. લોકોનું કહ્યું હતું કે, જે જગ્યા પસંદ કરાઇ છે તેની આસપાસ મોટેભાગે મુસ્લીમો જ રહે છે. આ સ્થિતિમાં ડબ્બામાં રાખવામાં આવેલા ગાય મૃત્યુ પામે યા કોઇ અસામાજીક તત્વ ગાયને હાનિ કરી કાંકરીચારો કરી જાય તો કોમી તનાવ ઉભો થાય એવી પૂરી શક્યતા છે. બીજું કે નજીકમાં યશફીન હોસ્પિટલ છે, નાના બાળકોની સ્કુલ બની રહી છે તથા રહેણાંક વસાહતો પણ આવેલી છે. જ્યાંના લોકોનાં આરોગ્યને ઢોરના મળમૂત્રથી હાનિ થઇ શકે છે. જેથી ઢોરના ડબ્બાની પસંદ કરાયેલી જગ્યા કેન્સલ કરવાની માંગ કરી હતી. જો એમ ન કરાય તો ગાંધી ચિંધ્યા માર્ગે આંદોલનની ચીમકી પણ આપી હતી.